โกร่งเผยรัฐเตรียมลงทุนโครงสร้างพื้นฐานครั้งใหญ่
"โกร่ง" กางยุทธศาสตร์ 5-10 ปี รัฐบาลเตรียมลงทุนใหญ่โครงสร้างพื้นฐานครั้งใหญ่สร้างความเชื่อมั่น ชี้ไทยมีเงินทุนสำรองสูงพร้อมลงทุน
24 ม.ค. 2555

"โกร่ง" กางยุทธศาสตร์ 5-10 ปี รัฐบาลเตรียมลงทุนใหญ่โครงสร้างพื้นฐานครั้งใหญ่สร้างความเชื่อมั่น ชี้ไทยมีเงินทุนสำรองสูงพร้อมลงทุน
นายวีรพงษ์ รามางกูร ประธานกรรมการยุทธศาสตร์เพื่อการฟื้นฟูและสร้างอนาคตประเทศไทย กล่าวปาฐากถาพิเศษในหัวข้อ "ทิศทางเศรษฐกิจไทย ภายใต้วิกฤติน้ำท่วมและเศรษฐกิจโลก" ว่า ยุทธศาสตร์ในระยะ 5-10 ปีจากนี้ ประเทศไทยจะดำเนินนโยบายเศรษฐกิจที่เน้นการลงทุนโครงสร้างพื้นฐานจากภาครัฐ (Infrastructure investmented economy) โดยในระยะสั้นจะเร่งซ่อมแซมความเสียหายจากอุทกภัย โดยจะดำเนินตามแนวทางพระราชดำริที่ถูกปล่อยปละละเลยมานาน ขณะที่ระยะยาวต้องมีการจัดทำผังการใช้พื้นที่ใหม่โดยย้ายฐานอุตสาหกรรมออกไปยังภาคตะวันออก อีสานและภาคเหนือ 




นอกจากนี้ต้องมีการขยายท่าเรือน้ำลึกแหลมฉบัง ขยายรันเวย์สนามบินสุวรรณภูมิ ก่อสร้างรถไฟฟ้าความเร็วสูงเชิงพาณิชย์และรถไฟฟ้ารางคู่เพื่อขนส่งสินค้า ก่อสร้างทางด่วน ระบบไฟฟ้า น้ำประปาครั้งใหญ่
"ช่วง 5-6 ปีที่ผ่านมาเราขาดการลงทุนจากภาครัฐเพราะการเมืองไม่มีเสถียรภาพ ประกอบกับการเกิดปัญหาน้ำท่วมใหญ่ตอนนี้จึงเป็นช่วงเวลาที่เหมาะสมในการเร่งลงทุน เพราะตามหลักเศรษฐศาสตร์เมื่อภาคเอกชนอ่อนแรง ภาครัฐต้องเข้ามาลงทุน "นายวีรพงษ์กล่าว
นายวีรพงษ์ กล่าวว่า สำหรับเรื่องเงินลงทุนนั้น เชื่อว่าในระยะ 5ปีจากนี้ ไทยจะไม่มีปัญหา เนื่องจากประเทศอยู่ในฐานะที่ลงทุนได้ เพราะมีเงินทุนสำรองสูงถึง 1.8 แสนล้านเหรียญสหรัฐ จากการเกินดุลติดต่อมาหลายปี นอกจากนี้ สถาบันการเงินต่างชาติยังให้ความสนใจจะเข้ามาปล่อยสินเชื่อ
ทั้งนี้ ประเทศไทยจะเร่งลงทุนโครงสร้างพื้นฐานตามแผนนี้ เพื่อรองรับเศรษฐกิจที่จะเปลี่ยนขั้วมายังเอเชีย และฟารเปลี่ยนแปลงของเศรษฐกิจในภูมิภาคที่จะมีการเชื่อมโยงท่าเรือดานังในเวียดนามกับท่าเรื่อทวายในพม่าซึ่งตัดผ่านไทย ซึ่งเป็นเส้นทางที่จีนและญี่ปุ่นในความสนใจ ซึ่งรัฐบาลไม่มีทางเลือก นอกจากเร่งลงทุนป้องกันน้ำท่วมครั้งใหญ่ไม่ให้เกิดขึ้นอีก เพื่อสร้างความเชื่อมั่น